**Informatīvais ziņojums**

**“Par 2020.gada 4.februāra neformālajā Eiropas Savienības Konkurētspējas ministru padomes (pētniecības) sanāksmē izskatāmajiem jautājumiem”**

2020.gada 4.februārī Zagrebā (Horvātijā) notiks neformālā Eiropas Savienības (turpmāk – ES) Konkurētspējas ministru padomes sanāksme. Horvātijas prezidentūras neformālās ES Konkurētspējas ministru padomes sanāksmē plānota viena sesija – politikas debates par jauno Eiropas pētniecības telpu un “smadzeņu apriti”.

**Politikas debates par jauno Eiropas pētniecības telpu un “smadzeņu apriti”**

Eiropas Pētniecības telpa (turpmāk – ERA) tika izveidota pirms 20 gadiem. Tās mērķis ir sasniegt vienotu pētniecības telpu, kas ir atvērta pasaulei un balstīta uz iekšējo tirgu, nodrošinātu brīvu pētnieku apriti, zinātniskās zināšanas un tehnoloģijas.

2000.gadā Lisabonā ES padome pieņēma lēmumu par kopēju pētniecību un ERA izveidi, kad tika izvirzīts Eiropas turpmākai attīstībai ambiciozs uzdevums - kļūt par konkurētspējīgāko un dinamiskāko uz zināšanām balstīto ekonomiku pasaulē. Šī uzdevuma izpildei ES dalībvalstis vienojās palielināt izdevumus pētniecībai un attīstībai līdz 3% no IKP. ERA attīstības galvenais instruments ir pētniecības finansēšanas programma „Apvārsnis 2020”. Kopš tās izveides Eiropas Komisija (turpmāk – EK) kopā ar ES dalībvalstīm ir strādājušas pie ERA ieviešanas un vienotu mērķu sasniegšanas. Līdz 2015.gadam tika panākta vienošanās par šādām sešām ERA prioritātēm:

1. Efektīvākas valsts pētniecības un inovācijas sistēmas;

2. Kopīgi (A) risinot lielos izaicinājumus un (B) optimāli izmantot ieguldījumus pētniecības infrastruktūrās;

3. Pētniekiem atvērts darba tirgus;

1. Dzimumu līdztiesības integrēšana pētniecībā;
2. Optimāla zinātnisko zināšanu aprite, piekļuve tām un to nodošana;
3. Starptautiskā sadarbība.

2018.gada Padomes secinājumos par ERA pārvaldību tika aicināts līdz 2020.gada vidum EK publicēt jaunu paziņojumu par ERA. 2019.gada Eiropas pētniecības telpas komiteja publicēja savu viedokli par ERA nākotni. Šis viedoklis apkopoja plašo darbu, kas veikts ekspertu līmenī 2019.gada laikā un piedāvāja jaunu ERA izklāstu (*narrative*), kā arī jaunas ERA prioritātes pēc 2020.gada. Tās paredz, ka jaunā ERA paaugstina pētījumu kvalitāti visā Eiropā; tā ir nepārtraukta, saistīta un virza Eiropas konkurētspēju; tā ir iedvesmojoša, atvērta un sniedz ieguldījumu plašākā kontekstā Eiropas politikas mērķos. Eiropas pētniecības telpas komiteja viedoklī ir noteikta “pamatnosacījumi zināšanu radīšanai, izplatīšanai un izmantošanai, ieskaitot pētniecības karjeras jautājumu” kā viena no turpmākajām ERA prioritātēm.

Atvērts darba tirgus, kas veicina brīvu un līdzsvarotu pētnieku apriti (t.i. “smadzeņu aprite”) ir bijusi ERA pamatā jau no agrīnās tās ieviešanas posma. Prezidentūra uzskata, ka tam vajadzētu palikt vienam no ERA stūrakmeņiem arī pēc 2020.gada.

Pētnieku brīva aprite ļauj labāk sadalīt resursus visā ES, tāpēc ir iespējama labākas kvalitātes pētniecība un lielākas ietekmes pētniecība. Smadzeņu aprite, ko definē kā augsti kvalificētu cilvēku pieplūdumu un aizplūšanu, nodrošina nepieciešamo stimulu zināšanu un jauninājumu apmaiņai, attiecinot to arī uz privāto un publisko sektoru. Ir veikti nozīmīgi pasākumi smadzeņu aprites veicināšanai Eiropā, piemēram, EURAXESS darba sludinājumu portāla izveide, īstenotas Marijas Skladovskas-Kirī vārdā nosauktās darbības, COST darbības[[1]](#footnote-1), kā arī ieviestas dažādas atgriešanās programmas vairākās dalībvalstīs.

Eiropai ir globālas priekšrocības attiecībā uz pētniecības pamatnosacījumiem, piemēram, sociālā drošība, pensijas, pētniecības finansējums un pētījumu autonomija. Tomēr, joprojām pastāv ievērojamās atšķirības starp valstīm un reģioniem. Parasti valstīs ar augstāku pētniecības un attīstības intensitāti ir lielāks pētnieku pieplūdums nekā pētnieku aizplūdums, savukārt valstīs ar zemāku pētniecības un attīstības līmeni, parasti ir lielāka pētnieku aizplūde nekā pieplūdums. Tas var izraisīt pētnieku koncentrāciju noteiktos reģionos salīdzinājumā ar citiem, kas var radīt asimetrijas un iekļautības trūkumu ERA.

Neskatoties uz šo faktu, jāatzīmē, ka situācija mainās, norādot uz atteikšanos no vecās izpratnes par pētnieku plūsmu no “austrumiem-rietumiem” vai “ziemeļiem – dienvidiem”. Tādēļ ir svarīgi arī atzīmēt, ka smadzeņu ieplūšana un smadzeņu aizplūšana ne vienmēr nozīmē nulles summas spēli. Pētnieki, kas pārcēlušies uz citu valsti, piemēram, pēc noteikta laika var atgriezties savās mājās un nodod zināšanas, kuras viņi ieguvuši uzņēmējvalstī. Abas situācijas var stiprināt pētniecības un attīstības sistēmas valstīs.

Prezidentūra vēlas stiprināt uz pierādījumiem balstītas informācijas plūsmu par smadzeņu apriti, uzsverot, ka smadzeņu aprite nav jāuzskata tikai par nacionālu jautājumu, bet tas ir arī jautājums ar ko ES saskaras gan dalībvalstu robežās, gan globāli. Prezidentūra uzskata, ka, kopīgi risinot smadzeņu aprites jautājumu, ES var virzīties uz tādu risinājumu atrašanu, kas nodrošina godīgu un līdzsvarotu smadzeņu apriti visā ES, kā arī talantu piesaistīšanu un noturēšanu ES.

Tomēr prezidentūra saprot, ka problēmas risināšana, kas saistīta ar smadzeņu apriti prasa ilgu laiku un nav ātru risinājumu. Situācija katrā valstī ir atšķirīga, un kaut arī daži pasākumi var darboties vienā valstī, tos nevar automātiski pārkopēt uz citām valstīm. Mērķis ir nodrošināt zināšanas par šo tēmu, aktīvi dalīties ar tām ar politikas veidotājiem un izmantot, izstrādājot jaunas politikas smadzeņu aprites uzlabošanai ERA pēc 2020.gada. Mobilitātei un smadzeņu apritei vajadzētu būt galvenajiem elementiem gaidāmajā diskusijā par atjaunoto ERA.

Balstoties uz darbu, ko līdz šim esam paveikuši sadarbībā ar dalībvalstīm un EK, prezidentūra atzīst, ka virzībā uz labāk līdzsvarotu smadzeņu apriti nepieciešami labāki stimuli, atbalsta instrumenti un politikas reformas. Kaut arī tiek sperti pozitīvi soļi uz priekšu, ir vajadzīgas vairākas iniciatīvas, piemēram, lai radītu pievilcīgāku darba vidi pētniekiem, īpaši jaunajiem pētniekiem visā ES, lai stiprinātu tīklus, kas tiek attīstīti ES līmenī vai ieviest pasākumus, lai stiprinātu saites starp mobiliem pētniekiem un viņu mītnes valstīm. Ir jāatzīst dažādu valstu ES fondu, programmu lomu un to sinerģijas iespējas smadzeņu aprites stimulēšanā, kā konkurētspējīga finansējuma nodrošināšana pētniecībai, nepieciešamība pēc politikas pārredzamības, mobilitātes, mazāk iesaistīto pētnieku iekļaušana tīklos, atklātas darbā pieņemšanas prakses – tie ir tikai daži no elementiem, kas nepieciešami, lai radītu apstākļus līdzsvarotai smadzeņu apritei ES un dalībvalstu līmenī.

Ir nepieciešama gan valstu, gan ES rīcība, un šī tēma būtu jāapspriež plašākā kontekstā, izmantojot politikas pasākumu kopumu.

**Diskusijas jautājumi:**

Horvātijas prezidentūra neformālajā pētniecības ministru sanāksmē aicina ministrus izteikties par šādiem jautājumiem:

1. *Fokusējoties uz ERA trešo prioritāti – Pētniekiem atvērts darba tirgus – kā jūs vērtējat progresu, kas sasniegta ERA un kādas ir prioritātes, kurām nākotnē būtu jāpievērš uzmanība?*
2. *Kā novērtēt un pielāgot esošās valstu un ES politikas un instrumentus, lai panāktu līdzsvarotu pētnieku apriti un kompensētu potenciālu smadzeņu aizplūšanas negatīvo ietekmi?*

**Latvijas pozīcija**

2016. gada ERA progresa ziņojums liecināja, ka pēdējo desmit gadu laikā ir gūti ievērojami panākumi ERA īstenošanā. Tomēr 2018.gada ziņojums identificēja gan pamatrādītāju izaugsmi, gan arī atsevišķu pamatrādītāju pieauguma tempu samazināšanos.

Latvijas ieskatā vairāk pūļu būtu jāvelta tieši ERA piektās un trešās prioritātes – optimāla zinātnisko zināšanu aprite un pētniekiem atvērts darba tirgus – praktiskajā ieviešanā, lai dalīšanās ar zināšanām un zināšanu nodošana kļūtu par neatņemamu politiku elementu un pētniecības organizāciju ikdienas praksi, veicinot gudru ekonomikas izaugsmi un sabiedrības izpratni par pētniecības ieguvumiem.

Latvija uzsver, ka ir svarīgi saglabāt *atvērto zinātni* kā ES līmeņa prioritāti arī jaunajā ERA pēc 2020 gada, jo pārejas process ir lēns un joprojām ir daudz tehnisko šķēršļu un izaicinājumu, tādu kā infrastruktūra, intelektuālā īpašuma tiesības, satura ieguve (*content mining*) un zinātnes alternatīvā metrika, kā arī optimāla sadarbība starp pētniecības un inovācijas ekosistēmu dalībniekiem.

Lai nodrošinātu pētniecības datu pieejamību un atkārtotu izmantošanu, nozīmīga ir *Eiropas Atvērtās zinātnes mākoņa* iniciatīva. Dalībvalstīm nepieciešams pielāgot esošos un plānotos nacionālā līmeņa pakalpojumus un resursus, kā arī attīstīt attiecīgās prasmes pētniekiem. Ir nepieciešams mazināt tehniskos šķēršļus un nodrošināt metodisko atbalstu pētniecības organizācijām. Tādēļ ir jāveicina dalībvalstu sadarbība un jāturpina atbalsts atvērtajai zinātnei arī “Apvārsnis Eiropa” programmā.

Latvija uzskata, ka cilvēkresursiem un zināšanu apritei ir jāpaliek jaunās ERA centrā. Lai veicinātu līdzsvarotāku pētnieku mobilitāti un veicinātu pētniekiem pievilcīgu karjeras attīstību, Latvija pēdējos gados ir veikusi nozīmīgas reformas un struktūrfondu ieguldījumus cilvēkresursu attīstībā, it īpaši atbalstot pēcdoktorantūras karjeras un mūsdienīga doktorantūras modeļa ieviešanu. Sadarbībā ar EK Politikas atbalsta vienību (*Policy Support Facility*) šobrīd tiek izvērtēta Latvijas politika cilvēkkapitāla attīstībai pētniecībā un inovācijās un tiks sagatavotas rekomendācijas.

Eiropas līmenī mēs ļoti pozitīvi vērtējam Marijas Sklodovskas-Kirī un COST aktivitātes, kuras dod iespēju veidot kontaktus starp pētniekiem un veicina pārrobežu un starpnozaru mobilitāti. Programmā “Apvārsnis Eiropa” būtu jāturpina šīs aktivitātes ar adekvātu finansējumu, ņemot vērā pieaugošo pieprasījumu.

Latvija arī ļoti pozitīvi vērtē programmas “Apvārsnis Eiropa” apsvērumos ieskicēto izcilības *“hop-on”* iniciatīvu, kas ļautu pētniekiem no dalības paplašināšanas valstīm (*Widening countries)* kļūt par papildu partneri jau apstiprinātos projektos. Iniciatīva ir izraisījusi lielu interesi nozarē, jo tā ļautu konkurētspējīgiem pētniekiem iesaistīties nozīmīgos starptautiskos pētniecības projektos, turpinot strādāt Latvijā.

Būtisks izaicinājums joprojām ir pētnieku atalgojuma atšķirības ES dalībvalstīs, kas Latvijas ieskatā ir viens no svarīgākajiem faktoriem, kas veicina vienvirziena kvalificētu darbinieku plūsmu ES iekšienē. Diemžēl to veicina arī atšķirīgais atalgojums programmas Apvārsnis 2020 projektos. Tādēļ ir svarīgi veidot atbalsta politikas, kas vērstas uz pētnieku atgriezeniskās saites stiprināšanu ar viņu izcelsmes valstīm un pētnieku atgriešanos savā izcelsmes valstī.

Vienlaikus Latvija norāda, ka ir svarīgi turpināt atbalstīt Eiropas pētnieku mobilitāti, jo iespēja zinātniekiem brīvi pārvietoties, brīvi izvēlēties zinātnisko pētījumu nozari un pētījumu tēmu, un īstenot savu pētniecisko potenciālu ir nozīmīga zinātniskās brīvības sastāvdaļa.

**Latvijas delegācijas sastāvs**

Delegācijas vadītājs: **Ilga Šuplinska**, Izglītības un zinātnes ministre.

Delegācijas dalībnieki: **Dmitrijs Stepanovs**, Izglītības un zinātnes ministrijas valsts sekretāra vietnieks - augstākās izglītības, zinātnes un inovāciju departamenta direktors;

**Lauma Sīka,** Izglītības un zinātnes ministrijas nozares padomniece.

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

K.Karolis 67047996

kaspars.karolis@izm.gov.lv

1. COST ir starptautiskās sadarbības programma, kas atbalsta zinātnieku un pētnieku sadarbību dažādās zinātnes un tehnoloģijas attīstības jomās Eiropā. Programma radīta ar mērķi atbalstīt galvenokārt pirms-konkurences pētniecību, kā arī pētījumus, kas risina aktuālas sabiedrības problēmas. [↑](#footnote-ref-1)